Source: http://www.financnik.sk/index.php/moje-peniaze-leto-2013/editorial/itemlist/category/-
Timestamp: 2019-12-05 14:48:07+00:00

Document:
štvrtok, 05 december 2019 15:00
5.12.2019 (Webnoviny.sk) - Zverejňovanie údajov o dlžníkoch na úhradách v bytovom dome bude jednoduchšie a prehľadnejšie. Umožňuje to novela zákona o vlastníctve bytov a nebytových priestorov, ktorú na návrh poslanca Petra Pamulu (SNS) vo štvrtok schválil parlament 101 hlasmi aj so štyrmi pozmeňujúcimi návrhmi. Zároveň pri zákonnom záložnom práve zavedie jednotné pravidlo postavené na porušení povinnosti vlastníka uhradiť preddavky za aspoň pätnásť mesiacov, pričom nemusí ísť o porušenie povinnosti pätnásť mesiacov za sebou. Novela nadobudne účinnosť 1. februára 2020.
Fixne určená výška nedoplatku vlastníka bytu alebo nebytového priestoru vo výške 500 eur sa zmení na trojnásobok ich aktuálneho mesačného určenia. Aktuálne presné určenie hodnoty pohľadávky bez jej príslušenstva zabezpečenej záložným právom ku dňu oznámenia o začatí výkonu záložného práva na sumu aspoň dvetisíc eur má za následok niekoľko mesačné tolerovanie vlastníka v pozícií dlžníka v bytových domoch s nízkymi výškami preddavkov. Zákon o vlastníctve bytov a nebytových priestorov je účinný už 25 rokov a prešiel mnohými novelizáciami. "Aktuálne sa väčšina jeho paragrafov venuje správe bytového fondu, ktorej úprava nie je stále ucelená v jednom všeobecnom právnom predpise. Aj keď uvedený zákon prešiel rozsiahlou zmenou prijatím zákona (v roku 2018), nevyriešil mnohé v praxi sa objavujúce problémy," uviedol Pamula. Zmeny majú podľa neho vyriešiť spoločensky nežiaduce otázky pri výkone správy bytového fondu a prispieť k zdravej finančnej kondícií bytových domov na Slovensku.
Vzhľadom na zmenu niektorých ustanovení zákona o vlastníctve bytov a nebytových priestorov je podľa poslanca potrebné upraviť aj niektoré ustanovenia súvisiacich predpisov, najmä zákon o dobrovoľných dražbách a o doplnení zákona o notároch a notárskej činnosti (Notársky poriadok), ktorý obsahuje inštitút fixne viazanej výšky istiny nedoplatku v prípade výkonu záložného práva. Pri hlasovaní prešli všetky štyri pozmeňujúce návrhy, pričom Pamula ako predkladateľ novely uspel s dvoma návrhmi. Pri zmene výšky preddavku do spoločného fondu domu sa násobok bude počítať vždy k aktuálnemu mesiacu. "Zverejňovanie zoznamu neplatičov s podmienkou dosahovania výšky nedoplatku aspoň 500 eur nezohľadňuje individuálne vlastnosti bytového domu, bytu, nebytového priestoru, spoločných častí a zariadení, príslušenstva a pozemku, ktoré sú rozhodujúcimi faktormi pri určovaní výšky nedoplatku," uviedol Pamula. Aktuálna hranica istiny nedoplatku vo výške dvetisíc eur je podľa poslanca vzhľadom k charakteru zálohových platieb striktná. "Vzhľadom na priemernú výšku zálohovej platby vlastníkov bytov a nebytových priestorov 130 eur až 150 eur sa určenie hranice potrebnej pre výkon záložného práva ako jej pätnásťnásobku javí ako identické s aktuálne platným stavom," priblížil poslanec.
Prešiel aj návrh opozičnej poslankyne Veroniky Remišovej (po vystúpení z hnutia OĽaNO vystupuje za stranu Za ľudí), aby z rozhodovania vlastníkov bytov a nebytových priestorov bolo vylúčené rozhodovanie a hlasovanie o montáži zdvíhacieho zariadenia. Podľa poslankyne by to značne uľahčilo neľahkú situáciu osôb so zdravotným postihnutím, ale napríklad aj starších ľudí s obmedzenou schopnosťou pohybu a orientácie, alebo aj rodičov s detským kočíkom. "Osoby s obmedzenou schopnosťou pohybu bývajúce na poschodí bytového domu bez výťahu častokrát namietajú, že im zo strany vlastníkov bytov a nebytových priestorov nebolo umožnené namontovať zdvíhacie zariadenie (napríklad schodiskovú plošinu, stoličkový výťah), na ktorý bol dotknutým osobám poskytnutý peňažný príspevok na kúpu zdvíhacieho zariadenia zo strany príslušného Úradu práce, sociálnych vecí a rodiny," uviedla Remišová.
Montáž podľa nej v mnohých prípadoch zmaria vlastníci bytov a nebytových priestorov a osoby s obmedzenou schopnosťou pohybu musia poskytnutý peňažný príspevok úradu práce vrátiť. Poslanec Ján Podmanický (Smer-SD) cez zmenu zákona o Štátnom fonde rozvoja bývania (ŠFRB) presadil, aby sa povinnosť splnenia podmienky príjmu domácnosti pri uzatváraní zmluvy o nájme bytu nevzťahovala pre zdravotníckych pracovníkov, ak sú zamestnancami poskytovateľa zdravotníckej starostlivosti, resp. žiadateľa o úver na obstaranie nájomného bývania. Poslanec to zdôvodnil tým, že zdravotnícki pracovníci a ich domácnosti majú vo veľkej väčšine vyšší mesačný príjem domácnosti, než je pätnásobok jej životného minima, ako je súčasný limit pre nájom nájomného bytu v zákone o ŠFRB.
Zdroj: Webnoviny.sk - Ste dlžníkom v bytovom dome? Zverejňovanie údajov o vás bude jednoduchšie a prehľadnejšie © SITA Všetky práva vyhradené.
aktualizované 5. decembra 13:48
"Prokurátor Úradu špeciálnej prokuratúry podľa stanoviska Generálnej prokuratúry NAKA predmetné trestné stíhanie odmietol. Prokurátor Úradu špeciálnej prokuratúry však uznesenie vyšetrovateľa NAKA zrušil ako neodôvodnené a nariadil vyšetrovateľovi vecou sa ďalej zaoberať," píše spomínaný portál. Polícia na svojom facebookovom profile uviedla, že vyšetrovateľ NAKA obvinil Roberta F. z trestných činov hanobenia národa, rasy a presvedčenia, podnecovanie k národnostnej, rasovej a etnickej nenávisti v súbehu s trestným činom schvaľovania trestného činu.
Bývalý premiér vo videu povedal, že orgány činné v trestnom konaní rozhodujú pod tlakom médií a nie na základe skutočných dôkazov. Komentoval aj rozsudok Najvyššieho súdu SR, ktorý odsúdil Mazureka za extrémistické trestné činy. Poslanec Kotlebovej ĽSNS prišiel o mandát a musel zaplatiť peňažný trest vo výške 10-tisíc eur. "Milan Mazurek povedal to, čo si myslí celý národ. Ak popravíte niekoho za pravdu, urobíte z neho národného hrdinu. Ak má byť rozsudok Najvyššieho súdu meradlom toho, čo je pri výrokoch na adresu Rómov trestným činom, to rovno môžu orgány činné v trestnom konaní vojsť do ktorejkoľvek krčmy na Slovensku a všetkých hostí pozatvárať. To sa mám naozaj báť povedať, že podporujem policajtov v tvrdých zákrokoch v osadách, ako som to urobil po zásahu polície v Moldave nad Bodvou? To sa máme báť povedať, že časť Rómov zneužíva sociálny systém?" uviedol Fico na adresu rozhodnutia súdu. Mazurek čelil pred najvyšším súdom obžalobe za výroky v relácii regionálneho rádia Frontinus. Ešte v roku 2016 v nej hovoril o násilí a vandalizme Rómov, urážal ich a prirovnával k nebezpečenstvu spojenom s islamskými migrantmi.
Zdroj: Webnoviny.sk - Expremiér Fico je trestne stíhaný pre video o kotlebovcovi Mazurekovi © SITA Všetky práva vyhradené.
5.12.2019 (Webnoviny.sk) - Prezidentka Zuzana Čaputová podala podnet na Ústavný súd SR pre novelu zákona, ktorá zakazuje zverejňovanie prieskumov 50 dní pred voľbami. Požiadala tiež o pozastavenie jej účinnosti. V podaní argumentuje okrem iného rozporom so slobodou prejavu, ochranou politickej súťaže a možným nenapraviteľným zásahom do demokratického charakteru štátu. "Napadnuté ustanovenie neprípustným spôsobom obmedzuje právo každého slobodne vyhľadávať, prijímať a rozširovať informácie bez cenzúry a nespĺňa ústavou a dohovorom stanovené podmienky pre obmedzenie týchto práv,“ napísala prezidentka. „Zákonné obmedzenia týkajúce sa procesu volieb, vrátane obdobia volebnej kampane, nesmú zasahovať ani ohrozovať predpoklady pre kvalifikované volebné rozhodovanie občanov, pretože to môže viesť k deformáciám volebného procesu, ktorý je pre demokratické zriadenie kľúčový a nenahraditeľný. Zásah do kvalifikovaného rozhodovania môže nenapraviteľne narušiť demokratický charakter štátu,“ dodala.
Prezidentka prirovnala volebnú kampaň aj k finálovému zápasu futbalovej Ligy majstrov „Moratórium na zverejňovanie prieskumov v trvaní 50 dní sa dá prirovnať k tomu, ako keby v spomínanom finálovom zápase Ligy majstrov vo futbale na štadióne na posledných 50 minút usporiadatelia zhasli všetky svetlá a televízie vypli všetky kamery,“ poukázala. V prípade, že by ústavný súd pozastavil účinnosť novely, prezidentka navrhuje, aby platilo 14-dňové moratórium na zverejňovanie prieskumov pred voľbami. Keby ústavný súd prezidentke vyhovel a novelu označil za protiústavnú, žiada, aby sa neobnovilo ani pôvodné 14-dňové moratórium.
Novela prešla najmä hlasmi poslancov koaličných strán Smer-SD a SNS, ako aj Kotlebovcov - Ľudovej strany Naše Slovensko. Jej prijatie kritizovala odborná verejnosť, médiá a opozícia, ale aj koaličný Most-Híd. Čaputová už vopred avizovala, že má pochybnosti o ústavnosti novely a požiada tiež o jej dočasné pozastavenie. Poslanci Národnej rady SR prelomili veto prezidentky a odsúhlasili dlhšie moratórium aj po druhýkrát v utorok 26. novembra. Prezidentka s podaním čakala na zverejnenie novely v zbierke zákonov, čo sa stalo 4. decembra. Ústavný sudca Martin Vernarský pre agentúru SITA tento týždeň povedal, že ústavný súd nie je viazaný poradím návrhov tak, ako mu boli doručené, ale môže rozhodnúť, že sa niektorým veciam bude venovať prednostne.
Zdroj: Webnoviny.sk - Prezidentka Čaputová podala podnet na ústavný súd proti 50-dňovému moratóriu © SITA Všetky práva vyhradené.
5.12.2019 (Webnoviny.sk) - Primátor Bratislavy Matúš Vallo a starostovia bratislavských mestských častí navrhujú, aby od 1. januára 2020 boli vyššie sadzby dane z nehnuteľnosti v hlavnom meste. V prípade bytov a rodinných domov má byť cena za meter štvorcový v rozmedzí od jedného eura po 1,15 eura. Návrh ešte musia prerokovať a schváliť poslanci mestského zastupiteľstva na poslednom zasadnutí v tomto roku. Na tlačovej besede o tom informoval bratislavský primátor spolu so starostami mestských častí.
„Návrh na zvýšenie dane z nehnuteľností je spoločným návrhom mesta a mestských častí. Nie je to návrh populárny a nikomu z nás určite neprinesie politické body. Museli sme však k nemu pristúpiť, lebo inú cestu na skvalitnenie služieb a na zásadnejšiu zmenu kvality života v našom meste dnes nemáme. Preto považujeme za veľmi dôležité, aby verejnosť porozumela všetkým dôvodom, ktoré nás k takémuto kroku viedli,“ uviedol Vallo. Súčasťou návrhu má byť aj rovnomernejšie prerozdelenie výnosov dane medzi jednotlivé mestské časti. Mestu Bratislava prinesie zvýšená sadzba dane navyše 12 miliónov eur ročne a mestským častiam spolu tiež 12 miliónov eur. Zvýšený výnos dane pôjde na projekty, z ktorých majú profitovať všetci obyvatelia Bratislavy. Polovica z trojročného výnosu mesta, t.j. 18 miliónov eur má byť použitá na opravy a rekonštrukcie ciest a chodníkov. „Oproti tomu, čo sa dá urobiť z bežného rozpočtu mesta, bude možné opraviť navyše 90 km ciest. Zoznam komunikácií, ktoré sa budú opravovať už na základe nového manuálu asfaltovania zverejnia na webe stránky mesta,“ dodal Vallo.
Ďalších 18 miliónov eur chcú použiť do skvalitnenia verejného priestoru v Bratislave. V pláne sú zadania pre viac ako 40 verejných architektonických súťaží, z ktorých podstatnú časť tvoria súťaže, ktorých výsledkom majú byť zrekonštruované alebo novovytvorené verejné priestory. Z týchto peňazí plánujú zrekonštruovať Komenského námestie, Jurigovo námestie, zrevitalizovať Sad Janka Kráľa, promenádu na Železnej studničke, vyriešiť dopravu a parkovanie na Kamzíku a zveľadiť mnohé ďalšie verejné priestory, ktorých zoznam rovnako ako v prípade ciest bude dostupný na web stránke mesta spolu s pravidelnými informáciami, v akom štádiu sa konkrétny projekt nachádza. Dôvodom vyššej sadzby dane z nehnuteľnosti sú aj opatrenia vlády, ktoré primátor Vallo kritizoval. „Opatrenia, ktoré prijala vláda v minulom období, hlavne tzv. chodníková novela, zvyšovanie miezd vo verejnej správe o desať percent, príplatky za prácu cez víkend a v noci alebo posledné zníženie sadzby dane z príjmu fyzických osôb, negatívne zasiahli rozpočty samospráv. Len nižšia daň z príjmu fyzických osôb znamená čistý ročný výpadok príjmov mesta Bratislava vo výške osem miliónov eur a o ďalšie štyri milióny eur menej dostanú v dôsledku tohto opatrenia mestské časti. Výpadok príjmov z uvedených opatrení vlády alebo parlamentu v kombinácii s negatívnou prognózou ekonomického vývoja znamená, že mesto ani mestské časti nebudú môcť realizovať svoje očakávané, a v niektorých prípadoch aj dlho odkladané investičné a rozvojové projekty,“ dodal Vallo.
Starosta Záhorskej Bystrice a zároveň predseda Regionálneho združenia starostov navrhol, aby hlavné mesto malo špeciálnu pozíciu v rámci prerozdeľovania peňazí zo štátneho rozpočtu. „Bratislava by tiež mala byť samostatnou kapitolou štátneho rozpočtu, ktorá by zohľadnila jej štatút hlavného mesta – ako centra vzdelanosti, zamestnanosti a sídla významných inštitúcií. Ak by vláda vyriešila tieto dva problémy, potreba úpravy dane z nehnuteľností by sa stala sekundárnym problémom,“ uviedol Krúpa. Na spomenuté opatrenia vlády a parlamentu a na zlú situáciu z pohľadu očakávaných príjmov samospráv už reagovali aj ostatné krajské mestá. Svoje sadzby dane z nehnuteľností postupne zvýšili. Bratislava by sa po schválení návrhu pridala k ostatným krajským mestám, v opačnom prípade by bola mestom s najnižšou sadzbou dane z nehnuteľností spomedzi všetkých krajských miest.
Zdroj: Webnoviny.sk - Vallo chce vytiahnuť od Bratislavčanov viac peňazí, navrhuje zvýšiť daň z nehnuteľnosti © SITA Všetky práva vyhradené.
štvrtok, 05 december 2019 14:00
5.12.2019 (Webnoviny.sk) - Pracovníčku pošty z dediny pri Hlohovci obvinili zo sprenevery. Zlákali ju stieracie žreby. Ako informovala trnavská krajská polícia, kontrola na pošte odhalila nezrovnalosti v pokladni. Okrem toho chýbalo na pultoch niekoľko desiatok rôznych výherných žrebov. Ako uviedla polícia, v priebehu jedného mesiaca 57-ročná žena zotrela žreby v hodnote 1 990 eur. Celkové spôsobené škody presiahli 2 300 eur, ktoré však nakoniec vrátila. Obvinenie ju však neminulo.
Viac k témam: poštár, sprenevera, žreb
Zdroj: Webnoviny.sk - Poštárku obvinili zo sprenevery, zotrela výherné žreby za tisíce eur © SITA Všetky práva vyhradené.
5.12.2019 (Webnoviny.sk) - Splnenie podmienky kvalifikovaných rokov pri priznávaní minimálnych dôchodkov by mala Sociálna poisťovňa podľa nezaradeného poslanca NR SR Jozefa Mihála naďalej posudzovať aspoň od roku 2020. Počas parlamentnej rozpravy o vládnom návrhu novely zákona o sociálnom poistení preto podal pozmeňujúci návrh, aby sa podmienka kvalifikovaných rokov neuplatňovala len do roku 2019.
Prísnejší ako súčasný stav
Natrvalo vypustiť podmienku minimálneho príjmu, z ktorého penzista v minulosti platil sociálne odvody, považuje exminister práce za nezodpovedné. Jeho pozmeňujúci návrh súčasne počíta s tým, že kvalifikovaným rokom by od roku 2020 bol ten rok, v ktorom osoba platila odvody aspoň zo 40 % z priemernej mzdy. Jeho návrh je tak prísnejší ako súčasný stav, v ktorom stačí platiť odvody z 24,1 % priemernej mzdy na Slovensku. Ak parlament podľa Mihála neschváli jeho pozmeňujúci návrh, dá občanom odkaz, aby neplatili odvody, lebo je to zbytočné. Penzista totiž bude mať podľa neho nárok na minimálny dôchodok vo výške 400 eur, či platil odvody ako zamestnanec z 800 eur, či platil sociálne poistenie ako samostatne zárobkovo činná osoba z minimálneho vymeriavacieho základu, ktorý budúci rok dosiahne 506,50 eura alebo do Sociálnej poisťovne uhrádzal odvody ako konateľ z jedného eura. Varoval pred tým, aby vládna koalícia natrvalo upustila od posudzovania výšky príjmu z hľadiska nároku na minimálnu penziu.
Nesúhlasil s vyššou hranicou príjmu
Minister práce a sociálnych vecí Ján Richter sa v záverečnom slove kladne vyjadril k návrhu Mihála, aby sa podmienka kvalifikovaných rokov posudzovala aspoň od roku 2020. Nesúhlasí však s tým, aby sa zvýšila hranica príjmu, od ktorej sa rok dôchodkového poistenia bude považovať za kvalifikovaný rok. Ak by podľa neho bola táto hranica aspoň 40 % z priemernej mzdy, podľa Richtera by to poškodilo "veľmi veľa skupín". Ako príklad uviedol zamestnancov s kratším pracovným úväzkom, ktorých mesačný príjem je nižší ako 40 % z priemernej mzdy. "Postihlo by to veľa žien pracujúcich na kratší pracovný úväzok," zdôraznil minister. Keďže parlament podľa neho nemôže hlasovať o prvom a druhom návrhu poslanca Mihála osobitne, odporúča, aby poslanci pozmeňujúci návrh Mihála neschválili.
Zo zákona má zmiznúť podmienka
Sociálna poisťovňa má od začiatku budúceho roka priznať minimálny dôchodok všetkým penzistom, ktorí získali aspoň 30 rokov dôchodkového poistenia bez ohľadu na to, z akého príjmu v daných rokoch platili sociálne odvody. Zo zákona sa má totiž odstrániť podmienka tzv. kvalifikovaného roku dôchodkového poistenia. Po 1. januári 1993 sú to len tie roky, v ktorých ročný hrubý príjem žiadateľa o dôchodok bol najmenej 24,1 % z ročnej priemernej mzdy na Slovensku v danom roku. Napríklad v minulom roku by podmienku kvalifikovaného roku splnil ten, kto by celý rok v hrubom zarábal aspoň 244 eur mesačne. Ak sa zruší podmienka získania kvalifikovaného roku poistenia, nebude potrebné za minulý rok zarobiť v hrubom aspoň 244 eur mesačne. Zrušenie podmienky kvalifikovaného roku dôchodkového poistenia má Sociálnej poisťovni umožniť skoršie a jednoduchšie priznanie minimálnej penzie, keďže poisťovňa nebude musieť testovať predošlý príjem penzistu.
Zdroj: Webnoviny.sk - Mihál navrhol posudzovať miminálne penzie od roku 2020, ale Richter mal jednu výhradu © SITA Všetky práva vyhradené.
5.12.2019 (Webnoviny.sk) - Program Hlavička je určený pre vysokoškolákov a doktorandov, ktorí študujú právo, ekonomiku, informatiku, techniku, prírodné a humanitné vedy, medicínu alebo umenie. Už po dvanástykrát máš šancu získať finančné prostriedky vďaka Nadácii SPP na študijný pobyt, letnú školu, stáž či výskumný pobyt kdekoľvek vo svete. Podmienkou pre získanie štipendia je prihlásiť projekt, ktorému sa plánuješ venovať prostredníctvom on-line formulára do 6. januára 2020 spolu s potrebnými dokumentmi. Úspešných štipendistov vyberie výberová komisia na základe posúdenia predloženého projektu, motivačného listu, referenciám a predpokladom študenta. Výsledky štipendijného programu Hlavička nájdeš 31. januára 2020 na web stránke nadácie. Nadácia SPP vyčlenila na podporu študentov celkovo 30 000 €. Bližšie informácie o podmienkach programu Hlavička nájdeš na www.nadaciaspp.sk Inzercia
Viac k témam: Hlavička, Nadácia SPP, SPP, štipendium
Zdroj: Webnoviny.sk - Chceš vycestovať, mať bohaté zážitky ale aj odborne rásť? Tak pošli svoj projekt do Nadácie SPP a získaj štipendium 3000€ vďaka programu Hlavička © SITA Všetky práva vyhradené.
5.12.2019 (Webnoviny.sk) - Nepodmienečný trest odňatia slobody na jeden rok, doživotný zákaz šoférovania za jazdu pod vplyvom alkoholu a povinnosť absolvovať protialkoholické liečenie potvrdil vo štvrtok odvolací senát Krajského súdu v Banskej Bystrici pre 54-ročného kamionistu Cypriána Ž. z Čane pri Košiciach.
U profesionálneho vodiča išlo už o tretí alkoholový delikt v jeho vodičskom životopise, preto súd siahol aj k doživotnému zákazu šoférovania podľa zásady trikrát a dosť. Cyprián viedol kamión Iveco s návesom v polovici júla tohoto roku v smere od Lučenca na obec Pinciná. Policajná hliadka pri kontrole zistila, že profesionálny vodič jazdil pod vplyvom alkoholu, keď mu v dychu namerali viac ako dve promile alkoholu. Polícia mu ďalšiu jazdu zakázala a sudca zobral Cypriána do väzby.
Na Okresnom súde v Lučenci Cyprián vinu priznal. Pretože za jazdu pod vplyvom alkoholu už bol v minulosti potrestaný súdom v Holandsku a v Českej republike, slovenský súd mu uložil nepodmienečný trest a na doživotie mu zakázal viesť motorové vozidlá. Vzhľadom na priznanie a ďalšie okolnosti prípadu mu súd uložil trest odňatia pod dolnou hranicou sadzby, ktorá je za tento trestný čin dva až päť rokov. Proti prvostupňovému rozsudku sa Cyprián odvolal, ale banskobystrický krajský súd mu nevyhovel. Predseda senátu hneď nariadil výkon trestu, ktorý si Cyprián odpyká v ústave s minimálnym stupňom stráženia. Navyše musí absolvovať protialkoholické liečenie ambulantnou formou.
Zdroj: Webnoviny.sk - Kamionista Cyprián si za volant už nesadne, pôjde do väzenia a na protialkoholické liečenie © SITA Všetky práva vyhradené.
štvrtok, 05 december 2019 13:00
5.12.2019 (Webnoviny.sk) - Ústavný súd SR na neverejnom zasadnutí druhého senátu zrušil sankciu bývalému prezidentovi Andrejovi Kiskovi (Za ľudí), ktorú mu udelil Výbor NR SR pre nezlučiteľnosť funkcií v súvislosti s financovaním prezidentskej kampane. Ústavný sud vec uvedenému výboru vracia na ďalšie konanie. Informoval o tom Tomáš Senaj z Kancelárie Ústavného súdu SR. „Ústavný súd SR v konaní o návrhu prezidenta Andreja Kisku na preskúmanie ním napadnutého rozhodnutia zistil, že výbor v predmetnom konaní nepostupoval v súlade so základnými právnymi princípmi, platnými pre konanie orgánov, rozhodujúcich o právach a povinnostiach fyzických a právnických osôb. Predovšetkým neboli naplnené požiadavky na riadne zistenie skutkového stavu, na umožnenie účastníkovi konania vyjadriť sa k postupu a k vykonaným dôkazom, resp. k zisteniam, a požiadavka na riadne odôvodnenie rozhodnutia,“ uviedol sudca Peter Molnár. Ako ďalej dodal, úlohou Výboru NR SR pre nezlučiteľnosť funkcií po zrušení napadnutého rozhodnutia bude opätovne vec prejednať a rozhodnúť v súlade s uvedenými princípmi. Výbor NR SR pre nezlučiteľnosť funkcií v máji rozhodol o udelení pokuty prezidentovi Andrejovi Kiskovi. Pokutu vo výške troch mesačných platov verejného funkcionára udelili po skončení daňovej kontroly v spoločnosti KTAG. O udelení pokuty rozhodla väčšina členov výboru. Podnet proti Kiskovi podala neparlamentná strana Nový parlament.
Viac k témam: daňová kauza prezidenta Kisku, Výbor NR SR pre nezlučiteľnosť funkcií, Za ľudí - Kiskova politická strana
Zdroj: Webnoviny.sk - Ústavný súd zrušil pokutu udelenú bývalému prezidentovi Kiskovi © SITA Všetky práva vyhradené.
5.12.2019 (Webnoviny.sk) - Čína vyhlásila, že Washington musí zrušiť sankčné clá na čínske tovary, ak obe strany dosiahnu obchodnú dohodu. "Čína je presvedčená, že ak obe strany dosiahnu prvú fázu dohody, v súlade s tým by sa mali zredukovať clá," povedal vo štvrtok hovorca čínskeho ministerstva obchodu Gao Feng. Hovorca dodal, že vyjednávači "sú v úzkom kontakte", ale nemal k dispozícii nijaké ďalšie podrobnosti. Prvú fázu dohody ohlásil americký prezident Donald Trump v októbri. Peking minulý mesiac uviedol, že americká strana súhlasila so zrušením časti ciel, ale šéf Bieleho domu to poprel. USA majú od 15. decembra zvýšiť clá na ďalšie čínske tovary v hodnote 160 mld. USD. Znamená to, že sankčné clá by sa týkali takmer celého čínskeho exportu na americký trh. (1 EUR = 1,1081 USD)
Zdroj: Webnoviny.sk - Čína trvá na tom, aby USA pri uzavretí obchodnej dohody zrušili sankčné clá © SITA Všetky práva vyhradené.
Nachádzaš sa tu: HomeMoje peniaze leto 2013Editoriál Scroll to Top

References: súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd